Waar daar ’n rokie is . . . | Netwerk24
Waar daar ’n rokie is . . .
Deur Yaël Malgas 01 Junie 2020 06:02
Sondag is internasionale No Tobacco-dag en vele Suid-Afrikaners is sonder hul twakkies, of hulle wou wees of nie.Koronavirus laat vele sonder twak
Die Covid-19-wetgewing maak dit onwettig om tabakprodukte asook enige produkte vir vaping te koop.
Die verbod het egter nie alle rokers gekeer nie en handel op die swartmark is aan die orde van die dag. Weslander-lesers stem saan: “Ek rook steeds. Daar is baie onwettige sigarette hier rond. Laat ons toe om te rook, dis deel van ons menseregte.” ’n Gesondheidskwessie
Die Wêreldgesondheidsorganisasie (WHO) sê egter rokers het ’n groter kans om die koronavirus op te doen. “Covid-19 is ’n aansteeklike siekte wat hoofsaaklik die longe aanval.
Rook beïnvloed die longfunksie en maak dit moeilik vir die liggaam om korona-virusse en ander siektes te beveg.
“Tabak is ook ’n belangrike risiko­faktor vir nieoordraagbare siektes soos kardiovaskulêre siektes, kanker, asem­halingsiektes en diabetes, wat mense met hierdie toestande ’n groter risiko maak om ernstige siektes te ontwikkel as hulle deur Covid-19 geraak word,” sê die WHO.
Die rand en sent van rook
Rokers dra jaarlikse miljarde tot die staat se geldkas by deur middel van sondebelasting. Vanjaar word R17,40 belasting op ’n pakkie van 20 sigarette geëis, R19,55 per 50 g-sigaret-tabak en R5,79 per 25 g-pyptabak.
Kenners meen dit is juis dié rande wat nou verlore gaan tydens die grendeltydperk. Pres. Cyril Ramaphosa het egter in sy laaste toespraak gesê die gesondheids­risiko is te hoog om die verkoop van sigarette weer toe te laat.
Savera Kalideen van Die Nasionale Raad Teen Rook het verlede jaar verklaar die gesondheidsuitgawes en die verlies aan produksie weens rook kos Suid-Afrika jaarliks R59 miljard.
Gebruik die verbod
Sommige rokers het egter die nasionale verbod gebruik om op te hou rook.
“Ek het ophou rook met die begin van inperking. Ek gebruik die geleent­heid om die gewoonte te staak. Gedink ek maak die beste van ’n slegte situasie en spaar sommer geld in dié tyd . . . maar as ’n roker weet ek hoe dit voel [om sonder sigarette te wees],” het ’n leser op Weslander se sosiale media laat weet.
Volgens die WHO is daar baie voor­dele om op te hou rook:|. Binne 12 uur daal die koolstof­monok­siedvlak in jou bloed na normaal.. Binne 2-12 weke verbeter jou bloedsomloop en neem longfunksie toe.. Ná ’n jaar is jou risiko vir koronêre hartsiektes ongeveer die helfte van dié van ’n roker.. Ná vyf jaar word jou risiko vir beroerte-risiko verminder tot dié van ’n nieroker 5 tot 15 jaar nadat u opgehou het.. Ná 10 jaar daal jou risiko vir longkanker tot ongeveer die helfte van die roker en verminder jou risiko vir mond-, keel-, slukderm-, blaas-, serviks- en pankreaskanker.. Ná 15 jaar is die risiko vir koronêre hartsiektes dieselfde as die van ’n nieroker.